Slagmaur (band)

**Slagmaur**, opprinnelig kalt **Norske Synder**, er et avantgarde-svartmetallband  fra Brekstad og Trondheim, dannet i 1997.

## Historie
Bandet ble dannet i 1997 under navnet Norske Synder, og ga ut en rekke demoer før de i 2006 tok navnet Slagmaur. 

Bandets bruk av pseudonymer og av masker under konserter, samt sjeldne intervjuer, gjør at lite er kjent om bandmedlemmene utover at kreativ drivkraft er Rune «General Gribbsphiiser» Røstad (tidligere under pseudonymet «Selvmord»). 

Bandet spiller svært sjeldent konserter, men har blant annet opptrådt på Inferno i 2015  og 2017, og på Brutal Assault i 2016  og 2022. Under den belgiske festivalen Unholy Congregation i 2023 var Snorre «Blackthorn» Ruch med på scenen som gjesteartist.

### Protocols Of Fosen – ''Svin'' (2006), ''Skrekk'' (2006), ''Domfeldt'' (2007)
Med nytt navn ga Slagmaur ut tre demoer; *Svin* (2006), *Skrekk* (2006) og *Domfeldt* (2007). Disse blir betegnet som «De tre protokollene», eller «The Three Protocols Of Fosen», og tekstene presenterer frontmann Rune «General Gribbsphiiser» Røstads syn på bygdedyret. Albumene var opprinnelig selvutgitte, men *Svin* ble plukket opp og gjenutgitt av det tyske plateselskapet Black Hate Productions  og franske Osmose Productions, og *Domfeldt* ble gjenutgitt av litauiske Inferna Profundus Records.   

Overskuddsmateriell fra de tre platene ble utgitt som kassetten *Helvette* (2007) i et opplag på kun 30 eksemplarer.

### The Art of Olderman – ''Skrekk Lich Kunstler'' (2007), ''Von Rov Shelter'' (2009), ''Thill Smitts Terror'' (2017)
Kontrakten med Osmose Productions resulterte foruten gjenutgivelsen av *Svin* og *Skrekk Lich Kunstler* (2007) også i to nyutgivelser; *Von Rov Shelter* (2009) og *Thill Smitts Terror* (2017). De tre sistnevnte inngår i trilogien «The Art of Olderman».   

Snorre Ruch er med på de to nyeste platene i trilogien, mens Eskil «Kvitrim» Blix (Djevel, Vemod) gjør gjestevokal på *Skrekk Lich Kunstler*.

### ''Hulders Ritual'' (2025)
I 2025 slapp Slagmaur albumet *Hulders Ritual* på selskapet Prophecy Productions. En rekke gjesteartister bidrar på vokal: Dagur Gíslason (Misþyrming), Ørjan «Hoest» Stedjeberg (Taake, Gorgoroth, Old Man's Child), Wrath (Celestial Bloodshed), Bartholomäus Resch (ArsGoatia), Snorre Ruch, Anders Olav «Doedsadmiral» Hansen (Nordjevel, Nattverd) og Maria L.

## Musikkstil
Slagmaur har selv beskrevet lydbildet sitt som «forvridd og uhyggelig black metal, flerlags og kompleks», og nettopp kompleksiteten fremheves gjerne av kritikere. I en Loudwire-artikkel fra oktober 2025 fremholdes Røstad som en av fem metalmusikere som ikke passer i den stereotypiske beskrivelsen av genrens utøvere, og Jillian Drachman skriver blant annet: «Gribbsphiiser tilfører Slagmaurs utenomjordiske og brutale men sofistikerte kakofoni elementer fra industrial metal, jazz, doom, noise rock, klassisk musikk, med mer.»

## Kontroversiell estetikk
Bandet hevder selv at de er «det mørkeste og skumleste black metal-bandet som noensinne har satt sin fot på planeten jorden», og har skapt oppmerksomhet for sine konseptualiserte bilder og liveopptredener preget av teatralsk skrekkestetikk og bisarre påfunn. Konserten deres under 2017-utgaven av Inferno bød på iscenesatte henrettelser ved henging og en stuntmann bundet til et opp-ned-kors som ble satt i brann på slutten av showet. Konserten skal ha forårsaket sterkt ubehag blant publikum, og er blitt beskrevet som «et av de mest ekstreme live-showene som noensinne er fremført». Den norske utgaven av magasinet Metal Hammer skrev om seansen: «Det er ikke lett å sjokkere i black metal i dag, men Slagmaur klarte det».

### Falsk savnet-melding
I november 2025 rapporterte flere utenlandske metal-nettsteder at Røstad og Snorre Ruch var meldt savnet etter en skogstur. Den eneste norske kilden som bekreftet savnet-meldingen var nettavisen *Fosen Folket*, som til gjengjeld publiserte en rekke utfyllende og prosaiske artikler om hendelsen, om de savnede og om mystiske hendelser i samme område. I kommentarfeltene på sosiale medier ble det imidlertid raskt stilt spørsmål ved kredibiliteten til Fosen Folket, der det ble påpekt at det var en nyopprettet nettside, at alle bildene var redigert i en stil som Røstad – som også er fotograf – er kjent for, og at presentasjonen av ansatte tydet på at personene var oppdiktede. Blant annet kunne man finne «gravejournalisten» Harry Håndane med et bilde av Harry Houdini som portrett. 

I løpet av dagene da Røstad og Ruch tilsynelatende var savnet kom det aldri noen oppslag om dette i redaktørstyrt presse, hverken lokalt eller nasjonalt. Et par dager etter første melding ble det avslørt at det hele hadde vært et sosialt eksperiment og et promostunt i forbindelse med utgivelsen av albumet *Hulders Ritual*.

## Besetning

### Nåværende medlemmer

* Rune «General Gribbsphiiser» Røstad – vokal, gitarer, bass, trommer, piano, synthesizere, cello, musikk, tekst (2006–)
* Robert Myrhaug  – trommer (2014-)
* Glenn «Dr. Von Hellreich» Nilsen – hovedvokal (2016–)

### Tidligere medlemmer

* Steingrim «Mehimoloth» Torson – vokal (2007–2009), d. 2009
* «Aatselgribb» – hovedvokal, bass, piano (2006–2014)
* «Lt.Wardr» - trommer, perkusjon, tangenter. (2006-2014)

### Live-/studiomedlemmer

* «Mr. Unt Zilla» – bass, gitarer, programmering (2006–)
* Snorre Ruch – gitar (2009–)

## Diskografi

### Album

*2007: *Skrekk Lich Kunstler*  (Nekk Brekk Productions)
*2009: *Von Rov Shelter*  (Osmose Productions)
*2017: *Thill Smitts Terror*  (Osmose Productions)
*2025: *Hulders Ritual*  (Prophecy Productions)

### EPer, singler
* 2006: *Svin* (selvutgitt, senere gjenutgitt på hhv. Black Hate Productions i 2007 og Osmose Productions i 2009)
* 2006: *Skrekk* (selvutgitt)
* 2007: *Domfeldt* (selvutgitt split med Aptorian Demon, gjenutgitt på Inferna Profundus Records i 2008)
* 2007: *Helvette* – kassett (selvutgitt i 30 eksemplarer)
* 2022: *Ritual Dogs* – singel (Nekk Brekk Productions)

### Som Norske Synder

* 1997: *Piggtråd* – tospors demo, selvutgitt
* 1998: *Troll* – demo, selvutgitt
* 1999: *Raseri Fra Nord* – femspors demo, selvutgitt
* 2004: *Overkommando* – demo, selvutgitt

## Referanser